als_Latn dik_Latn sag_Latn
Aterrimi i paautorizuar i një aeroplani në Aeroportin e Gjakovës, i cili në bord kishte kryetaren Mimoza Kusari – Lila, e ka dërguar rastin e kësaj të fundit në Prokurorinë e Shtetit.
Sipas një raporti të Autoritetit të Aviacionit Civil, të datës 6 mars 2015, të cilin ka arritur ta sigurojë gazeta “Zëri”, më 19 shkurt 2015, piloti Michal Margolien, me një aeroplan privat me shenjë fluturimi OKRUU10, kishte aterruar në Aeroportin e Gjakovës në mënyrë të paautorizuar, përderisa aeroporti ishte i mbyllur për fluturime.
Me një veprim të tillë është bërë shkelje serioze të një varg të dispozitave ligjore, përkatësisht Ligjit për Aviacionin Civil, Rregullave të NATO-s dhe legjislacionit dytësor në fuqi.
Kështu ka ardhur në përfundim Autoriteti i Aviacionit Civil (AAC), pas një hetimi gjithëpërfshirës, ku sipas detyrës zyrtare, AAC-ja ka nxjerrë edhe raportin përfundimtar të këtij rasti.
Raporti prej 8 faqesh i AAC-së u është dërguar institucioneve kompetente si: KFOR-it, Qeverisë së Kosovës, Prokurorisë së Shtetit. Përveç këtyre shkeljeve ky veprim i pilotit dhe kryetares Kusari – Lila, po cilësohet se paraqet edhe vepër penale sipas Kodit Penal (neni 165).
Në raport konkludohet se piloti ka qenë në dijeni se nuk e ka pasur të lejuar të aterrojë në Aeroportin e Gjakovës dhe se në mënyrë të vetëdijshme ka bërë shkelje të rregullave të sigurisë, duke rrezikuar në këtë mënyrë sigurinë e personave në bord.
Këtë veprim të paautorizuar të pilotit, si një shkelje e rëndë e sigurisë së hapësirës ajrore dhe procedurave dhe rregulloreve në fuqi, e ka vlerësuar edhe KFOR-i, nën autoritetin e të cilëve është hapësira ajrore mbi Kosovë.
Madje, gjenerali Francesco Paolo Figliuolo, i pakënaqur tej mase me Autoritetin e Aviacionit Civil, që nuk i ka njoftuar për ngjarjen, por informatën e ka marrë nga mediat, i ka dërguar letër ACC-së, nga të cilët ka kërkuar hetim të mirëfilltë të rastit.
Këtë gjë e ka konfirmuar edhe drejtori i ACC-së, Dritan Gjonbalaj, i cili ka shtuar se piloti Margolien dhe Kusari – Lila, nuk i kanë përfillur autorizimet e KFOR-i dhe AAC-së.
“I kam shkruar kryetares së Gjakovës menjëherë pasi kemi kuptuar nga mediat se ajo ka qenë në bordin e aeroplanit, i cili ka aterruar në Gjakovë në mënyrë të paautorizuar”, ka thënë Gjonbalaj.
Ai në shkresë e kishte njoftuar kryetaren e Gjakovës se piloti ka bërë shkelje të autorizimit për fluturim, shkelje të rregullave të sigurisë dhe se sapo piloti të kthehet në Prishtinë, do të intervistohet nga AAC-ja.
Në pjesën e raportit ku është përshkruar historia e ngjarjes së 19 shkurtit, thuhet se aeroplani ishte ngritur nga pista në Prishtinë në ora 8:43 minuta, dhe kontakti me kullën ishte mbajtur deri në orën 10:17 minuta.
Pas këtij momenti, Kulla në ANP edhe 10 herë të tjera kishte tentuar të mbajë kontaktin me pilotin që në bord kishte Kusari – Lilën, por një gjë e tillë kishte qenë e pamundur.
Derisa Aeroporti në Prishtinë dhe ACC-ja ishin alarmuar, kryetarja e Gjakovës shihej shumë e qetë dhe e buzëqeshur në fotot që kishte postuar në rrjetin e saj në “Facebook”.
Në 17 fotot e postuara mund të vërehet se aterrimi në Gjakovë ishte orkestruar, pasi në pistë me duartrokitje ishte pritur nga zyrtarë të Komunës, të Policisë së Kosovës dhe disa medie lokale.
Shkelja tjetër flagrante ishte bërë pak minuta më vonë nga piloti dhe Kusari – Lila, kur pas aterrimit piloti Margolien, kishte plotësuar dëshirën edhe të drejtorit të ngrohtores së Gjakovës, Admir Shala, që ta shihte Gjakovën nga ajri.
Gjatë kësaj kohe avioni ishte totalisht i shkëputur nga radarët pa kërkuar asnjë koordinatë nga Kulla e Trafikut Ajror, i cili është autoriteti i vetëm në Kosovë që jep leje për ngritje dhe ulje të avionëve civilë.
Madje nga Kulla e Trafikut Ajror e kishin marrë në telefon celular pilotin për të siguruar se a është gjithçka në rregull, pasi në radio-lidhje ishte shkëputur kontakti.
Pas gati 4 orë “zbavitje” me aeroplan e afaristit Miroslav Kucera nga Bratislava, Kusari – Lila kishte vendosur që ta lirojë pilotin të kthehet në aeroportin e Prishtinës.
Piloti Margolien, rreth orës 15:00 kishte arritur në aeroportin e Prishtinës, ku edhe ishte intervistuar nga inspektorët e ACC-së.
Derisa ishte kryer intervistimi i pilotit, AAC-ja e kishte ndaluar aeroplanin dhe e ka liruar përsëri për fluturim, pasi që janë marrë informatat e nevojshme preliminare për të vazhduar hetimin e rastit më tej.
Kusari: Piloti përgjegjës
Kryetarja e Komunës së Gjakovës, Mimoza Kusari – Lila, në përgjigjet e saj dërguar gazetës “Zëri”, thotë se ajo nuk ka qenë në operim të avionit dhe përgjegjësitë për këtë i shkojnë pilotit.
Kusari – Lila ka potencuar se rrjedhimisht aterrimi nuk është bërë nga ajo por nga piloti, i cili paraprakisht ka marrë masat dhe përgjegjësitë e duhura për aterrim. Ajo ka thënë se nuk ka marrë asnjë komunikim zyrtar nga KFOR-i.
“ACC e ka informuar për intervistën që ka pasur me pilotin rreth pasojave eventuale të fluturimit që do të mbesin përgjegjësi e pilotit. Të gjitha veprimet tutje ndërmerren në mes të ACC-së dhe pilotit”, ka thënë Kusari – Lila.
Por, raporti nxjerr edhe disa rekomandime te sigurisë, ku në bazë të tyre drejtori i përgjithshëm i ACC-së do të marrë masat e duhura me qëllim të parandalimit të përsëritjes së rasteve tjera në të ardhmen.
Alarmohet KFOR-i Gjeneralmajori i KFOR-it
Francesco Paolo Figliuolo, 5 ditë pas aterrimit të paautorizuar, më 25 shkurt kishte shkruar një letër drejtorit të Aviacionit Civil, Driton Gjonbalaj.
Fligliuolo shkruan në letër, të cilën e posedon redaksia e “Zërit”, se KFOR ka marrë vesh nga mediat se më 19 shkurt 2015 një fluturim civil i operuar nga ASPIRO (Modeli i Aeroplanit), ka operuar në hapësirën ajrore në Kosovë me një miratim. Ai më tej ka shkruar se ky aeroplan jashtë planit të miratuar ka aterruar në aeroportin e Gjakovës, i cili është i mbyllur.
“Për fat të keq për këtë kam marrë vesh nga mediat dhe jo nga zyra e juaj drejtpërdrejt”, i është drejtuar Figliuolo drejtorit të ACC-së, Gjonbalajt.
Figliuolo më tej thotë se e konsideron që ky veprim i paautorizuar nga piloti është një shkelje e rëndë e sigurisë së hapësirës ajrore dhe procedurave dhe rregulloreve në fuqi. Ai ka thënë se kjo shkelje e rrezikon misionin e KFOR-it për të ofruar siguri në ambient të sigurt në Kosovë.
“KFOR-i dhe misioni i NATO-së, kërkojnë që ta kenë plotësisht në dispozicion hapësirën ajrore në mënyrë që proaktivisht të intervenojnë në rastin e emergjencave, apo në rast të pengesës së lirisë së lëvizjes. I kam kërkuar stafit tim të bëjë një vlerësim të hollësishëm të rezultateve të hetimit tuaj (ACC-së)”, shkruan gjenerali.
Figliuolo i ka bërë me dije ACC-së se hapësira ajrore mbi Kosovë mbetet nën autoritetin e komandantit të KFOR-it, dhe për këtë arsye ata janë përgjegjës për të garantuar sigurinë në hapësirën ajrore mbi Kosovë.
“Dhe për këtë arsye kërkoj siguri nga ana juaj që shkelje të tilla nuk do të ndodhin në të ardhmen”, ka shtuar Figliuolo.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn